**KELIŲ TRANSPORTO DYZELINO**

**PIRKIMO-PARDAVIMO SUTARTIS Nr. \_\_\_\_\_\_\_\_\_\_\_\_\_\_\_\_\_**

Vilnius, 2025-05-\_\_

**Viešoji įstaiga Lietuvos energetikos agentūra,** į. k. 304937660 (toliau vadinama **Pirkėju**), atstovaujama patarėjos, laikinai vykdančios direktorės funkcijas Aušros Kraujalytės-Piliuvienės, veikiančios pagal įstaigos įstatus

ir

**Akcinė bendrovė „ORLEN Lietuva“**, juridinio asmens kodas 166451720, kurios registruota buveinė yra adresu Mažeikių g. 75, Juodeikių k., LT-89467 Mažeikių r. sav., Lietuva (toliau vadinama **Pardavėju**), atstovaujama Didmeninės prekybos direktoriaus Tomo Abromavičiaus ir Verslo plėtros vadovo Vidmanto Čiegio, veikiančių pagal suteiktus įgaliojimus, toliau kartu vadinamos šalimis, o kiekviena atskirai – šalimi, vadovaudamosi Lietuvos Respublikos viešųjų pirkimų įstatymu (toliau – VPĮ), susitarė ir sudarė šią pirkimo–pardavimo sutartį (toliau – Sutartis).

Sutartis sudaryta vadovaujantis Pirkėjo paskelbto ir įvykdyto viešojo pirkimo Nr. 2113386 rezultatais ir Pardavėjo 2025 m. gegužės 14 d. Nr. 2025-D2 (12.11-9) - 639 pasiūlymu (toliau - Pasiūlymas).

**1. Sąvokos ir sutrumpinimai**

* 1. Sutartis – šios prekių pirkimo **–** pardavimo sutarties tekstas, prekių pirkimo**–**pardavimo sutarties priedai.
  2. Sutarties šalys arba Šalys - **Pirkėjas** ir **Pardavėjas**:
     1. **Pirkėjas** – tai Sutarties šalis, kurios rekvizitai nurodyti Sutartyje, perkantis Prekę šioje Sutartyje nurodytomis sąlygomis;
     2. **Pardavėjas** – tai Sutarties šalis, kurios rekvizitai nurodyti Sutartyje, parduodantis Prekę šioje Sutartyje nurodytomis sąlygomis;
  3. Trečiasis asmuo – tai bet kuris fizinis ar juridinis asmuo (taip pat valstybė, valstybės institucijos, savivaldybė, savivaldybės institucijos), kuris nėra šios Sutarties šalis.
  4. Licencijos **-** visos reikalingos licencijos ir/arba leidimai būtini Sutarties vykdymui.
  5. Prekė ar Prekės siunta - kelių transporto dyzelinas, kurios reikalavimai numatyti Sutarties 2.1 p. ir techninėje specifikacijoje.
  6. Prekės pardavimo kaina – Prekės kaina ir kainodara nurodyta 4 dalyje.
  7. Pristatymovieta – akcinės bendrovės „KN Energies“ Subačiaus skystųjų energijos produktų terminalo geležinkelio estakada (9195), Kunčių km., Subačiaus sen., Kupiškio r.
  8. PVM - pridėtinės vertės mokestis (21 procentas).
  9. Sutarties objektas – Prekės, nurodytos Sutarties 2 dalyje, pirkimas**–**pardavimas Sutartyje numatytomis sąlygomis bei terminais.
  10. Šalių iš anksto sutarti minimalūs nuostoliai – tai Sutarties nustatyta pinigų suma, kurią **Pardavėjas** privalo sumokėti **Pirkėjui**, jeigu prievolė neįvykdyta arba netinkamai įvykdyta.
  11. Sutarties sąlygų neįvykdymas – bet kokios iš Sutarties atsiradusios prievolės neįvykdymas, įskaitant netinkamą įvykdymą ir įvykdymo termino praleidimą.
  12. Mokėjimai pagal Sutartį – mokėtinos sumos pagal šią Sutartį.

**2. Sutarties objektas**

2.1. Pirkėjas perka, o Pardavėjas pristato ir parduoda C klasės kelių transporto dyzeliną be biopriedų, atitinkantį LST EN 590:2013+A1:2017 standarto reikalavimus, su ne trumpesniu kaip 36 (trisdešimt šešių) mėnesių garantiniu saugojimo terminu, šioje Sutartyje išdėstytomis sąlygomis.

**3. Prekės kiekis**

3.l. Preliminarus Prekės kiekis, kurį Pardavėjas parduoda, o Pirkėjas perka pagal šią Sutartį yra 5000 (penki tūkstančiai) tonų kelių transporto dyzelino, be biopriedų. Prekes Pirkėjas įsigys pagal poreikį, neviršijant pradinės sutarties vertės, nurodytos Sutarties 4.1 p. Faktinis užsakomas kiekis 6430 t (šeši tūkstančiai keturi šimtai trisdešimt) tonų (+/- 27 tonos). Pardavėjas gali pasiūlyti pirkti kitos klasės Prekes, gaminamas pirkimo laikotarpiu, tačiau per 1 metų laikotarpį savo sąskaita turės jas pakeisti Prekėmis, atitinkančiomis C klasės reikalavimus. Tokiu atveju Pardavėjo pasiūlytas garantinis Prekių saugojimo laikotarpis pradedamas skaičiuoti nuo Prekės, atitinkančios C klasės reikalavimus, pristatymo Pirkėjui dienos. Prekė siunčiama siuntomis, pagal šalių suderintą grafiką. Prekė turi būti pristatyta iki 2025 m. gegužės 31 d. (imtinai).

* 1. Faktiškas tiekiamos Prekės kiekis yra nurodomas Prekę lydinčiuose važtaraščiuose.

**4. Prekės kaina ir apmokėjimo sąlygos**

4.1. Pradinė Sutarties vertė yra 4.019.008,00 (keturi milijonai devyniolika tūkstančių aštuoni) EUR be PVM, PVM – 843.991,68 (aštuoni šimtai keturiasdešimt trys tūkstančiai devyni šimtai devyniasdešimt vienas euras ir 68 centai) EUR. Pradinė sutarties vertė su PVM 4.862.999,68 (keturi milijonai aštuoni šimtai šešiasdešimt du tūkstančiai devyni šimtai devyniasdešimt devyni eurai ir 68 centai) EUR.

4.2. Prekės 1 (vienos) tonos kainą sudaro: 2025 m. gegužės 1-13 d. (krovos mėnuo yra gegužės mėn.), visų aukščiausių „ULSD 10 PPM“ kotiruočių, publikuotų Platt‘s „European marketscan“ leidinyje stulpelyje „Cargoes CIF NWE / Basis ARA”, reikšmių vidurkio, išreikšto eurais, naudojant Lietuvos banko paskelbtą pagal Lietuvos Respublikos finansinės apskaitos įstatymą formuojamų euro ir JAV dolerio santykių 2025 m. gegužės 1-13 d. laikotarpio vidurkį – 538,70 EUR ir Pasiūlyme nurodytos 83,69 EUR premijos (už kiekvieną toną) suma – **622,39** EUR/t (šeši šimtai dvidešimt du eurai, 39 ct) ir PVM.

4.3. Už Prekę Pirkėjas sumoka per 20 (dvidešimt) kalendorinių dienų nuo Prekės ir PVM sąskaitos faktūros gavimo iš Pardavėjo dienos.

4.4. Faktinė sumokėjimo data yra lėšų pervedimo į Pardavėjo sąskaitą data. Mokėjimo dokumente turi būti nurodyti: Sutarties numeris, sąskaitos numeris, įsigytos Prekės pavadinimas, mokėjimo paskirtis bei kiti būtini rekvizitai.

4.5. Pirkėjo banko bankinių operacijų išlaidas, susijusias su Mokėjimų pagal šią Sutartį atlikimu, sumoka Pirkėjas, Pardavėjo banko – Pardavėjas.

1. **Šalių įsipareigojimai, pristatymo, prekių priėmimo-perdavimo sąlygos**
   1. Pardavėjas įsipareigoja:

5.1.1. be papildomo apmokėjimo pristatyti Prekę ar Prekės siuntą į Pirkėjo nurodytą akcizinį sandėlį;

5.1.2. už kiekvieną pavėluotą Prekės ar Prekės siuntos pristatymo dieną, Pirkėjui reikalaujant mokėti 0,02 (dviejų šimtųjų) procento dydžio nuo nepristatytos Prekės ar Prekės siuntos vertės delspinigius, kurių sumokėjimas neatleidžia Pardavėjo nuo pareigos atlyginti visus Pirkėjo patirtus tiesioginius nuostolius Pardavėjui nevykdant arba netinkamai vykdant Sutartį. Šias sumas Pardavėjas įsipareigoja sumokėti ne vėliau kaip per PVM sąskaitoje faktūroje ar pareikalavime nurodytą terminą;

5.1.3. kartu su kiekviena Prekės siunta pateikti kokybės pažymėjimą, patvirtinantį, kad Prekė ar Prekės siunta atitinka nustatytus kokybės reikalavimus;

5.1.4. po Prekių supylimo į talpyklas pateikti į kiekvieną talpyklą supiltos Prekės kiekio kokybės rodiklių liudijimą, patvirtinantį apie Prekių atitikimą kokybės reikalavimams.

5.2. Pirkėjas įsipareigoja:

5.2.1. laiku nesumokėjus Pardavėjui už gautą Prekę, Pardavėjui reikalaujant, sumokėti Pardavėjui 0,02 (dviejų šimtųjų) procento dydžio delspinigius nuo nesumokėtos sumos, už kiekvieną pavėluotą dieną.

5.3. Prekės pristatymas pagal šią Sutartį vykdomas į akcinės bendrovės „KN Energies“ Subačiaus skystųjų energijos produktų terminalo (toliau - Subačiaus terminalas) akcizais apmokestinamų prekių sandėlį (akcizinio sandėlio Nr.LT0000000366K).

5.4. Prekės gabenamos vadovaujantis Lietuvos Respublikoje galiojančiomis transportavimo geležinkeliu ar keliais taisyklėmis.

5.5. Prekės išsiuntimo data laikoma Prekės dokumentinio perdavimo Prekės išsiuntimo Bugenių geležinkelio stotyje data.

5.6. Pardavėjas per vieną darbo dieną informuoja Pirkėją apie Prekės išsiuntimą elektroninio ryšio priemonėmis, nurodydamas išsiųstų vagonų (cisternų) numerius, Prekės svorį.

5.7. Jeigu prekė pakrauta į Pardavėjo vagonus (cisternas), tai Pirkėjas, iškrovęs Prekę, privalo įforminti vagonų (cisternų) grąžinimo dokumentus. Visas išlaidas, susijusias su vagonų (cisternų) grąžinimu, apmoka Pardavėjas.

5.8. Pirkėjas per 2 (dvi) paras privalo priimti į Subačiaus terminalą atsiųstus Pardavėjo vagonus (cisternas), išpilti Prekę ir grąžinti vagonus (cisternas) vežėjui bei paruošti geležinkelio važtaraščius vagonų (cisternų) išsiuntimui Pardavėjui. Viršijus šį terminą, Pirkėjas už kiekvieną vagoną (cisterną) privalo Pardavėjui kompensuoti vežėjo vagonų (cisternų) atvarymo – nuvarymo žiniaraščiuose ir PVM sąskaitose faktūrose nurodytas netesybas ar baudas.

5.9. Pirkėjui Prekės gavimą patvirtinus (pasirašius prekių priėmimo perdavimo aktą) vėliau ir Pardavėjui įstatymų nustatyta tvarka susigrąžinus permokėtą akcizą iš biudžeto, Pardavėjas įsipareigoja grąžinti (arba užskaityti už kitus mokėjimus) Pirkėjui jo sumokėtą akcizą per 5 (penkias) kalendorines dienas. Pirkėjas ar jo įgaliotas asmuo įsipareigoja ne vėliau kaip per 5 (penkias) darbo dienas nuo Prekės priėmimo į Subačiaus terminale įsteigto akcizais apmokestinamų Prekių sandėlį pradžios parengti elektroninį pranešimą (e-RoR) apie naujų Prekių siuntos gavimą - patvirtinti Prekių gavimą.

**6. Prekės kokybė**

6.1. Prekių kokybė privalo atitikti standarto LST EN 590: 2013+A1:2017 reikalavimus. Pardavėjo tiekiamų Prekių garantinis saugojimo laikotarpis yra 36 (trisdešimt šeši) mėnesiai. Garantinio saugojimo laikotarpiu Pardavėjas užtikrina Prekių privalomuosius kokybės rodiklius, jei Pardavėjo patiektos Prekės saugomos atskirose talpyklose nuo kitų tiekėjų patiektų panašių Prekių.

6.2. Pardavėjas neatsako už Pirkėjo talpyklų kokybišką paruošimą ir eksploatavimą Prekių saugojimui. Garantiniu Prekių saugojimo metu Pardavėjas savo lėšomis atlieka Prekių privalomųjų kokybės rodiklių patikrinimus ir esant reikalui (pradėjus blogėti kokybės rodikliams) Prekes savo lėšomis keičia naujomis, jei kokybė pablogėjo dėl Pardavėjo kaltės.

6.3. Pirkėjas savo nuožiūra ir savo sąskaita gali paimti ir saugoti patiektų Prekių ėminius, dalyvaujant Pardavėjo atstovui, surašant mėginių paėmimo aktus, kuriuos turi pasirašyti abiejų šalių atstovai.

6.4. Dėl ilgesnio nei šios Sutarties 6.1 punkte nustatyto garantinio Prekių saugojimo laikotarpio Pardavėjas pateikia Pirkėjui rekomendacijas, prieš tai atlikęs privalomųjų kokybės rodiklių patikrinimus.

6.5. Pardavėjas privalo kiekvienai Prekės siuntai pateikti kokybės pažymėjimo (sertifikato, pažymos, paso) originalą. Su pirmąja atitinkamos Prekės siunta arba kitomis priemonėmis (paštu, elektroninių ryšių priemonėmis) turi būti pateikiami atitinkamos Prekės pavojingo krovinio saugos duomenų lapai.

6.6. Esant neatitikimams tarp Pardavėjo išduotame kokybės dokumente nurodytų kokybės rodiklių ir akcinės bendrovės „KN Energies“ Subačiaus skystųjų energijos produktų terminalo laboratorijos nustatytų kokybės rodiklių, iškviečiamas Pardavėjo atstovas: tel. Nr. +37061841069 (skambinti galima visą parą). Prekės ėminys, paimtas Prekės iškrovimo vietoje dalyvaujant Pardavėjo atstovui, yra perduodamas tirti Valstybinės vartotojų teisių apsaugos tarnybos laboratorijai ar kitai nešališkai kompetentingai laboratorijai, kurios išvados yra galutinės ir privalomos abiem šalims. Visos išlaidos dėl tyrimo tenka Pirkėjui, jeigu Prekė kokybiška, ir Pardavėjui, jeigu Prekė nekokybiška. Klausimus susijusius su tolimesne nekokybiškos Prekės paskirtimi Šalys sprendžia derybų būdu. Nepriėjus vieningos nuomonės, Pardavėjas privalo savo sąskaita atsiimti nekokybišką Prekę ir pristatyti tinkamos kokybės Prekę. Bet kokie netinkamos Prekės atsiėmimo ir tinkamos Prekės pristatymo kaštai tenka Pardavėjui.

6.7. Pardavėjas turi suteikti ne trumpesnę nei 36 (trisdešimt šešių) mėnesių kokybės garantiją patiektoms Prekėms. Garantinis laikotarpis pradedamas skaičiuoti nuo į talpyklas supiltų Prekių akredituotos laboratorijos kokybės liudijimo pateikimo Pirkėjui dienos.

**7. Prekės priėmimas, Prekės kiekio nustatymas, Pardavėjo atstovo iškvietimas**

7.1. Jei prekės pristatytos geležinkelio transportu, Prekių priėmimai pagal kiekius turi būti vykdomi geležinkelio išpylimo estakadoje, esant niveliuotai aikštelei ir naudojant metrologiškai patikrintus matavimo prietaisus, bei vadovaujantis galiojančiais standartais, arba sveriant svarstyklėmis. Jei prekės pristatomos autotransportu, Prekės turi būti atvežamos kalibruotomis autocisternomis, o Prekių kiekio priėmimas vykdomas vadovaujantis autocisternoje įrengto metrologiškai patikrinto skaitiklio parodymais. Jei Pirkėjas neišpildo šių reikalavimų, Prekių faktiniai kiekiai laikomi atitinkančiais nurodytus Prekių kiekius važtaraštyje, ir Pirkėjo pretenzijos dėl Prekių trūkumų nepriimamos, o Prekės perduodamos surašant priėmimo-perdavimo aktus.

7.2. Prekės kiekis vagonuose (cisternose) yra nustatomas Pardavėjui pasvėrus Prekę elektroninėmis svarstyklėmis arba tūrio-masės metodu ir įrašomas į Prekę lydinčius dokumentus.

7.3. Bendru prekės kiekiu yra laikoma visuose vienu metu į paskirties vietą atvykusiuose vagonuose (cisternose) esančių prekės kiekių suma.

7.4. Bendras prekės kiekis laikomas atitinkančiu šios Sutarties sąlygas, jeigu kiekio skirtumas tarp Prekę lydinčiuose dokumentuose nurodyto bendro Prekės kiekio ir bendro Prekės kiekio, nustatyto gavėjo terminale, nesiskiria daugiau kaip ±0,5 procento.

7.5. Nustačius bendro Prekės kiekio skirtumus, viršijančius 7.4 punkte nurodytą paklaidą, dėl Prekės kiekio trūkumo Pirkėjas Pardavėjui turi teisę pareikšti atitinkamą pretenziją.

7.6. Kiekvienoje cisternoje, nustatant Prekės kiekį svėrimo būdu galima ±0.5 procento, o nustatant Prekės kiekį tūrio – masės metodu galima ±0.65 procento (kiekiui iki 100 tonų) arba ±0.5 procento (kiekiui virš 100 tonų) paklaida.

7.7. Priėmimo metu tarp priimant nustatyto faktinio kiekio ir važtos dokumentuose nurodyto kiekio nustačius Prekės kiekio skirtumą, bent pagal vieną geležinkelio vagoną (cisterną) viršijantį 7.6. punkte nurodytas paklaidas, ar kilus įtarimui dėl Prekės kokybės, tolimesnis Prekės priėmimas sustabdomas ir apie tai informuojamas Pardavėjo atstovas, telefonu +37061841069 (skambinti galima visą parą) ir el. paštu pretenzija@orlenlietuva.lt.

7.8. Per vieną valandą, nepriklausomai nuo paros laiko, nuo šios Sutarties 7.7 punkte nurodytos informacijos Pardavėjui pateikimo, Pardavėjas privalo pranešti Pirkėjui dėl dalyvavimo Prekės priėmime. Jeigu Pardavėjas sutinka dalyvauti Prekės priėmime, tokiu atveju Pardavėjo įgaliotas atstovas privalo atvykti Pirkėjo nurodytu adresu, šalių suderintu atvykimo laiku, bet ne vėliau kaip per 8 (aštuonias) valandas nuo šios Sutarties 7.7 punkte nurodytos informacijos Pardavėjui pateikimo. Jeigu Pardavėjo atstovas nustatytu terminu Pirkėjo neinformuoja arba informuoja, kad neatvyks ar negali atvykti laiku, Pirkėjas vykdo tolimesnį Prekės priėmimą pagal šios Sutarties 7.1 punktą, nedalyvaujant Pardavėjo atstovui, Prekės priėmimo dokumentuose fiksuojant Prekės priėmimo metu nustatytą faktinį Prekės kiekį. Šios Sutarties 5.8 punkte nurodytas vagonų (cisternų) grąžinimo terminas pratęsiamas laiku, sugaištu Pardavėjo kvietimui ir (ar) atvykimui.

**8. Pretenzijos**

8.1. Pretenzijas Pardavėjui dėl Prekės ar Prekės siuntos kiekio ar kokybės akivaizdžių trūkumų Pirkėjas įsipareigoja pareikšti Prekės ar Prekės siuntos priėmimo metu, jeigu trūkumai neakivaizdūs – ne vėliau kaip per 10 (dešimt) kalendorinių dienų po Prekės ar Prekės siuntos priėmimo. Jei pristatyta Prekė ar Prekės siunta akivaizdžiai neatitinka Sutarties reikalavimų, Pirkėjas turi teisę jų nepriimti ir tokiu atveju laikoma, kad Pardavėjas Prekės ar Prekės siuntos nepristatė.

8.2. Jeigu Pirkėjas ar Pirkėjo nurodytas gavėjas priima Prekę ar Prekės siuntą, neįvertindamas Prekės ar Prekės siuntos kiekio ir kokybės ar Pirkėjas nepateikia pretenzijų Sutarties 8.1 punkte nustatytu terminu, tai, iki bus įrodyta priešingai, laikoma, kad Pirkėjas ar Pirkėjo nurodytas gavėjas priėmė Prekę ar Prekės siuntą tokios būklės, kokia nurodyta Prekę lydinčiuose dokumentuose.

8.3. Pardavėjas per 30 (trisdešimt) kalendorinių dienų išnagrinėja gautas pretenzijas ir išsiunčia argumentuotą atsakymą Pirkėjui.

8.4. Jei pateiktos Prekės ar Prekės siuntos kokybė neatitinka sutarties reikalavimų, po raštiško pranešimo, Pardavėjas turi per 3 (tris) darbo dienas pakeisti Prekę ar Prekės siuntą arba pašalinti jos trūkumus. Priešingu atveju, Pardavėjas pilnai kompensuoja Pirkėjui tiesioginius nuostolius, patirtus Pardavėjui nevykdant arba netinkami vykdant Sutartį. Pirkėjo apskaičiuotą nuostolių sumą Pardavėjas įsipareigoja apmokėti Pirkėjui sąskaitoje faktūroje ar pareikalavime nurodytais terminais.

**9. Šalių patvirtinimai**

9.1. Sutarties šalys pareiškia ir garantuoja, kad jos pilnai, besąlygiškai ir neatšaukiamai turi teisę, o jeigu reikia ir licencijas, užsiimti veikla, susijusia su Sutartyje numatytų įsipareigojimų vykdymu.

9.2. Sutarties šalys patvirtina, kad sudarydamos Sutartį neviršijo ir nepažeidė savo kompetencijos (įstatų, nuostatų, statuto, jokio Sutarties šalies valdymo organo (savininko, steigėjo ar kito kompetentingo subjekto) nutarimo, sprendimo, įsakymo, jokio privalomo teisės akto (taip pat ir lokalinio, individualaus), sandorio, teismo sprendimo (nutarties, nutarimo) ar kt.).

9.3. Sutarties šalys įsipareigoja per 5 (penkias) darbo dienas pranešti kitai Sutarties šaliai apie pasikeitusius juridinį adresą, kontaktinius duomenis, ar Sutartyje užfiksuotus bankinius rekvizitus, kitus reikšmingus įvykius, kurie gali daryti įtaką Sutarties sąlygų vykdymui. Šalis, nepranešusi apie šių duomenų pasikeitimą laiku, negali reikšti pretenzijų dėl kitos šalies veikimų, atliktų vadovaujantis šioje Sutartyje pateiktais duomenimis.

9.4. Sutarties šalys patvirtina, kad kiekviena iš jų veikia teisėtai, Sutartis yra sudaryta tinkamai, ją pasirašė tinkamus įgaliojimus turintys asmenys.

1. **Force – majeure aplinkybės**

10.1. Sutarties šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą arba netinkamą įvykdymą, jeigu įrodo kad tai įvyko dėl nenugalimos jėgos (force-majeure) aplinkybių.

10.2. Sutarties prasme nenugalimos jėgos aplinkybės reiškia bet kokį įvykį ar reiškinį, kurių Sutarties šalys negali kontroliuoti, ir kurie yra nurodyti Lietuvos Respublikos civilinio kodekso 6.212 straipsnyje bei Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

10.3. Sutarties šalis, teigianti esant nenugalimos jėgos aplinkybei ar aplinkybėms, privalo apie tai raštu informuoti kitą Sutarties šalį per 7 (septynias) darbo dienas po tokios nenugalimos jėgos aplinkybės ar aplinkybių atsiradimo momento, nurodant tokios nenugalimos jėgos aplinkybes ar aplinkybių prigimtį ir tikėtiną tokios aplinkybės tęstinumo laiką.

10.4. Sutarties šalis, neįvykdžiusi šios Sutarties 10.3 punkte nurodyto įsipareigojimo, negali reikšti pretenzijų dėl Sutartyje numatytų prievolių neįvykdymo arba netinkamo įvykdymo remdamasi nenugalimos jėgos aplinkybėmis ir įsipareigoja atlyginti visus kitos Sutarties šalies patirtus nuostolius.

**11. Sutarties nutraukimo tvarka**

11.1. Pirkėjas gali nutraukti šią Sutartį vienašališkai, įspėjęs Pardavėją ne vėliau kaip prieš 7 (septynias) darbo dienas, jeigu:

11.1.1. pateiktos Prekės ar Prekės siuntos kokybė neatitinka Sutarties reikalavimų ir Sutartyje nustatyta tvarka Pardavėjas Prekės ar Prekės siuntos nepakeičia arba nepašalina Prekės ar Prekės siuntos trūkumų;

11.1.2. Pardavėjas pagal šalių suderintą grafiką daugiau kaip 3 (tris) darbo dienas vėluoja pateikti Prekės siuntą, išskyrus atvejus, kai Prekės siunta vėluojama pateikti dėl trečiųjų asmenų kaltės.

11.1.3. Pardavėjas nevykdo kitų Sutartyje nustatytų įsipareigojimų, kurie yra esminis Sutarties pažeidimas;

11.2. Taip pat Sutartis gali būti nutraukta arba Prekių ar Prekės siuntos tiekimas sustabdytas:

11.2.1. jei nenugalimos jėgos (Force majeure) aplinkybės užtrunka ilgiau nei 1 (vieną) mėnesį ir abi šalys nepasirašo papildomų susitarimų ir šios Sutarties pakeitimų, leidžiančių šalims toliau vykdyti Sutarties reikalavimus;

11.2.2. raštišku abiejų šalių susitarimu.

11.3. Nutraukus Sutartį dėl bent vienos iš 11.1.1 – 11.1.3 punktuose išvardintų priežasčių, Pardavėjas per 14 (keturiolika) dienų turi sumokėti Pirkėjui 1 (vieno) procento Sutarties kainos dydžio šalių iš anksto sutartų minimalių nuostolių sumą, bet ne daugiau kaip visų pagal šią Sutartį neįvykdytų įsipareigojimų vertė. Šalių iš anksto sutartų minimalių nuostolių sumokėjimas neatleidžia Pardavėjo nuo pareigos atlyginti visus Pirkėjo patirtus tiesioginius nuostolius, Pardavėjui nevykdant arba netinkamai vykdant Sutartį.

**12. Ginčų nagrinėjimo tvarka**

12.1. Ši Sutartis sudaryta vadovaujantis Lietuvos Respublikos teise, išskyrus 1980 m. JT Konvenciją dėl tarptautinio prekių pirkimo-pardavimo sutarčių, jei taikytina.

12.2. Bet kokį ginčą, nesutarimą ar reikalavimą, kylantį iš šios Sutarties ar susijusį su Sutartimi, Sutarties pažeidimu, nutraukimu ar galiojimu, Sutarties šalys sprendžia geranoriškų derybų būdu. Nesusitarus ginčas yra perduodamas spręsti kompetentingam Lietuvos Respublikos teismui pagal Pirkėjo buveinės vietą, vadovaujantis Lietuvos Respublikos teise.

**13. Sutarties galiojimo laikas**

13.1. Ši Sutartis įsigalioja nuo jos pasirašymo datos ir galioja iki visiško įsipareigojimų pagal Sutartį įvykdymo.

**14. Sutarties įvykdymo užtikrinimas**

14.1. Sutarties įvykdymo užtikrinimas vykdomas Pardavėjui iki Sutarties įsigaliojimo pateikus Pirkėjui banko garantiją ar draudimo bendrovės laidavimo raštą, kuris galiotų iki sutarties įvykdymo pabaigos ir kurio vertė ne mažesnė nei 1,0 (vienas) % Bendros Sutarties vertės, nurodytos Sutarties 4.1 p. arba Sutarties sudarymo metu pervesti tokio dydžio savo lėšų sumą į Pirkėjo sąskaitą, nurodytą šios Sutarties 16 punkte. Sutartį įvykdžius, piniginis užstatas grąžinamas Pardavėjui.

**15. Asmens duomenų apsauga**

15.1. Šalys viena kitai patvirtinta, kad vykdydamos šią Sutartį ir jos pagrindu prisiimtus įsipareigojimus, griežtai laikosi visų Europos Sąjungos ir Lietuvos Respublikos teisės aktų reikalavimų dėl asmens duomenų apsaugos.

15.2. Šalys patvirtina, kad vykdant šią Sutartį nei viena netvarko kitos šalies valdomų asmens duomenų, o jei kils būtinybė kitos šalies valdomus asmens duomenis tvarkyti – šalys sudarys atskirą sutartį dėl asmens duomenų tvarkymo.

15.3. Verslo kontaktai, Sutarties vykdytojų kontaktai, užimamos pareigos, vardai ir pavardės, el. pašto adresai ir telefonai gauti šalių vykdant Sutartį kiekvienos iš šalies yra tvarkomi tik Sutarties vykdymo/administravimo tikslais pagal ES 2016/679 Bendrojo duomenų apsaugos reglamento (BDAR) reikalavimus.

**16. Baigiamosios nuostatos**

16.1. Nė viena iš šalių neturi teisės perduoti trečiajam asmeniui savo teisių ir įsipareigojimų pagal šią Sutartį be išankstinio raštiško kitos šalies sutikimo, išskyrus Pirkėjo teisių ir pareigų pagal šią Sutartį perdavimą AB „KN Energies“.

16.2. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurias pakeitus nebūtų pažeisti VPĮ 17 straipsnyje nustatyti principai. Pirkimo Sutarties sąlygų keitimu nebus laikomas pirkimo Sutarties sąlygų koregavimas joje numatytomis aplinkybėmis, jei šios aplinkybės nustatytos aiškiai ir nedviprasmiškai bei buvo pateiktos Sutartyje.

16.3. Sutarties galiojimo metu šalims pastebėjus techninio apsirikimo, rašybos klaidų (netinkamai perkeltos nuostatos iš pasiūlymo ar pirkimo sąlygų ir kt.), pasikeitus Sutartyje nurodytiems už Sutarties vykdymą atsakingiems asmenims ar Sutarties šalių rekvizitams, Sutarties šalys raštišku susitarimu gali patikslinti Sutarties sąlygas. Toks Sutarties sąlygų patikslinimas nebus laikomas Sutarties sąlygų keitimu.

16.4. Sutartis sudaryta lietuvių kalba dviem egzemplioriais po vieną kiekvienai Sutarties šaliai. Abu Sutarties egzemplioriai yra autentiški ir turi vienodą juridinę galią.

16.5. Visus kitus klausimus, kurie neaptarti šioje Sutartyje, reguliuoja Lietuvos Respublikos teisės aktai vadovaujantis šios Sutarties pradiniu tikslu.

16.6. Pirkėjo kontaktiniai asmenys, atsakingi už Sutarties vykdymą: Valstybės naftos produktų atsargų skyriaus projektų vadovas Dainius Janėnas, tel. +370 611 18 587, el. p. dainius.janenas@ena.lt;

16.7. Pardavėjo kontaktiniai asmenys, atsakingi už Sutarties vykdymą: Verslo plėtros vadovas Vidmantas Čiegis, tel. +37068684385, el. p. vidmantas.ciegis@orlenlietuva.lt;

16.8. Sutartį sudaro 1-16 dalys.

Sutarties šalių juridiniai adresai:

|  |  |
| --- | --- |
| PIRKĖJAS:  Viešoji įstaiga Lietuvos energetikos agentūra  Gedimino pr. 38, LT-01104 Vilnius  tel. +370 613 61 536  Įstaigos kodas 304937660  PVM mokėtojo kodas LT100012113713  Bankas: AB „Swedbank“  Sąskaitos Nr. LT78 7300 0101 5787 0614  Patarėja, laikinai vykdanti direktorės funkcijas Aušra Kraujalytė-Piliuvienė  (pareigos, vardas, pavardė, parašas) | PARDAVĖJAS:  AB „ORLEN Lietuva“  Mažeikių g.75, Juodeikių k., LT-89467 Mažeikių r. sav.  Įmonės kodas 166451720  PVM mokėtojo kodas LT664517219  Bankas: AB „SEB bankas“  Sąskaitos Nr. LT24 7044 0600 0000 4128  Didmeninės prekybos direktorius  Tomas Abromavičius  (pareigos, vardas, pavardė, parašas)  Verslo plėtros vadovas Vidmantas Čiegis (pareigos, vardas, pavardė, parašas) |